Francois en Elizabeth Fourie wals nog heerlik saamDie Fouries op hul gelukkigste met kitaar in hand. (Foto: Verskaf) Deur Elize Perrin Op 16 Desember 2022 was dit reeds drie-en-veertig jaar nadat die troumars vir die bekende sangpaar gespeel is. Hulle liefdesdans het egter reeds drie jaar tevore as studente begin. As studente in Pretoria, het die twee mekaar in werklikheid op die verhoog ontmoet. “Ons het elk die hoofrol in die operette Lilac Time/ Seringtyd gekry,” vertel Francois. “Ons was van die begin af goeie maats.” Oor wat hulle na mekaar toe aangetrek het, noem Elizabeth dat sy Francois dadelik as ŉ vertroueling beskou het. “Ek kon al my liefdesprobleme uit ŉ vorige verhouding met hom bespreek,” vertel sy. “Uit die aard van die saak was sy raad aan my om die verhouding te verbreek.” “Al het Elizabeth die lelikste houtplakkies gedra en sulke selfgemaakte rokkies, het ek steeds haar potensiaal raakgesien,” terg Francois. ŉ Huwelik in die vermaaklikheidsbedryf kan baie ekstra uitdagings hê, tog blyk dit asof die twee nog nootvas is. Wonder jy, soos baie ander, oor die resep vir ŉ lang, gelukkige huwelik, kom die Fouries se sin vir humor gou na vore. “In die eerste plek moet jy lank genoeg leef,” sê Francois, “totdat almal vir julle oom en tannie sê.” Op hulle troudag drie-en-veertig jaar gelede. (Foto: Verskaf) “Maat-wees is ook belangrik”, meen Francois. “Vind iets wat julle saam kan doen. In ons geval is dit sport − die gholfstokke kry altyd ŉ plek as ons die langpad vat – kamp, die natuur en musiek.” “Behou die romanse”, vul Elizabeth aan. “Die vonkel wat aan die begin daar was, is nog altyd daar. Bly net soek.” Die egpaar geniet dit om vroegoggend oor ŉ koppie boeretroos te gesels oor die dag wat voorlê. “Dan is die fone nog stil,” sê Elizabeth. “Kommunikasie is tog so belangrik.” Die Fouries stem saam dat dit tog ŉ voordeel is dat albei van hulle in die vermaaklikheidsbedryf is. ”Die een verstaan die ander se temperament en die kunstewêreld,” sê Elizabeth. “Dit gee ons ook die geleentheid om ŉ gesamentlike talent uit te leef; daar is altyd iets om oor te gesels.” Dit is vir hulle wonderlik om saans in die bed die lekkerte van ŉ optrede te kan deel. “Die eerlikheid daarvan om ŉ liefdeslied te kan sing en dit te bedoel, is vir ons besonder spesiaal,” sê Elizabeth. “Die singery was van die begin af net vir die lekker en is tot vandag toe ŉ ekstra bonus in ons lewe,” vertel Francois. “Ons het nie ŉ loopbaan in die musiekbedryf sien kom nie. Dit was beslis ŉ Hoër Hand.” Al was die musiekloopbaan dalk nie doelbewus beplan nie, is dit duidelik dat die gewilde sangpaar hulle steeds goed van hul taak kwyt. Na hulle eerste goue plaat: “Wil jy dans Carina?”, beweeg hul dans-dans van een kunstefees na die ander, kuier oorsee by Suid-Afrikaanse gehore en daag op waar hulle ook al na uitgenooi word. Francois en Elizabeth is ook geen onbekende gesigte op televisie nie en het al verskeie toekennings ontvang van die SAUK, ATKV, Rapportryers en die Vroue Landbou-unie. ŉ Optrede in Nederland het op ŉ hoë noot geëindig toe die sangpaar ŉ toekenning ontvang het van die Nederlandse Vereniging vir die Bevordering van die Afrikaanse Taal. “Toekennings is ŉ bonus en ons waardeer dit, maar die waardering, gasvryheid en ondersteuning van ons mense deur die loop van ŉ baie lang tyd, is die beste betaling,” sê Francois. “Ons ry graag op uitnodiging na enige plek,” vertel Elizabeth. “Ons fokus baie op gesinsoptredes en het ook programme vir damesoggende, kinders en ouer mense. Die verskeidenheid is so lekker.” Francois en Elizabeth agter die mikrofoon tydens ŉ Australiese toer. (Foto: Verskaf) Elizabeth is ook geseën met die talent om te weet waar om die note op die notebalk staan te maak. Van haar liedjies is dan ook in die FAK-sangbundel opgeneem. Dis geen nuus dat Covid-19 ŉ vals noot in kunstenaars se lewe was nie. Francois en Elizabeth kan ook daarvan getuig. “Ons het gedink dat Covid die einde van ons sangloopaan gaan beteken,” erken Elizabeth. “Ons het die af-tyd gebruik om te rus, nuwe perspektief te kry en dit het ons geleer om die voorreg van ons musiekloopbaan opnuut te waardeer.” Gelukkig vir die kunstenaars en hulle bewonderaars, is die teaterdeure weer oop en die verhoë afgestof. “Die oorgawe waarmee besprekings weer gedoen is toe optredes weer moontlik geword het, is vir ons ŉ groot pluimpie. Ons sien nou dat ons nog steeds ŉ plek het en geroep is om ŉ positiewe boodskap deur musiek uit te dra,” vertel die Fouries. Alhoewel Francois en Elizabeth reeds met die eretitel van oupa en ouma spog, sien hulle nog kans vir die langpad om hulle droom uit te leef. “Wat is nou lekkerder as om saam te reis, opwindende nuwe mense en plekke te sien en vreugde te bring met ons konserte?,” vra Elizabeth. “Ons het wel ŉ doelwit om die meeste van elke dag te maak en ons tyd goed te bestuur, want die lewe is kort en gesondheid is kosbaar.” “Mense word oordonder met negatiewe inligting op TV-programme, in koerante en die media,” sê Francois. “Ons sien dit dikwels in die moeë, moedelose uitdrukkings op die gesigte van mense in ŉ konsertsaal of kerk.” “Ons verkies om hard daaraan te werk om die goeie dinge te soek en te geniet; om die fokus te verskuif na dit wat ons wel nog het en wat goed is. Daar is nog genoeg daarvan,” sê Elizabeth. Dis duidelik dat die sangpaar nog nie gereed is vir die slotsang van hulle musiekloopbaan nie. Elizabeth en Francois as studente in “Lilac Time”. (Foto: Verskaf)